Bøgerne er stablet oven på hinanden på store, hvide borde, og de står side om side i mange rækker. Nogle af dem er letlæselige og tynde, mens andre rummer flere sider og et højere lixtal. Men fælles for alle bøgerne er, at de er til salg. Aalborg Bibliotek sælger nemlig ud af sine bøger i efterårsferien, og familien Staghøj er nogle af dem, der besøger udsalget i dag. - Det er en regnvejrs-formiddag, så vi tænkte, at det var et godt sted at tage hen, siger Søren Staghøj, der arbejder som kommunikationsmedarbejder i København. Alle slags bøger er til salg Han står med en bog i hænderne, der hedder 'Min allerbedste ven', og det er måske lige den bog, han leder efter. Det skal nemlig være en bog, der passer til hans to-årige datter Alfrida Mertz Staghøj, som han besøger biblioteket med sammen med sin mor Jonna Staghøj. - Der er gode muligheder for børn her på biblioteket. Der er et godt legeområde, og så håber vi at kunne købe nogle billige bøger, siger Jonna Staghøj. Der er i hvert fald lidt at vælge imellem for den lille familie. Biblioteket sælger nemlig bøger i alle mulige genrer; lige fra faglitteratur til spændingsromaner og børnebøger. Er nødt til at kassere bøger Og hos Aalborg Bibliotek håber de, at mange af dem bliver solgt. Under coronatiden har biblioteket samlet så mange materialer, at mange af dem nu må sælges. - Vi har kun den plads, vi har, og vi er nødt til at kassere, lige så meget som vi køber, siger Pia Pedersen, der er biblioteksassistent ved Aalborg Bibliotek. Biblioteket sælger hvert år ud af sine bøger, og Pia Pedersen forklarer, at man sætter de bøger til salg, der ikke har været lånt ud gennem en periode, eller hvis der er kommet nye udgaver af faglitteraturen. Bogudsalget slutter 24. oktober.

Opsummering:
Under coronatiden har Aalborg Bibliotek samlet så mange bøger, at biblioteket holder bogbazar i efterårsferien.